CELEX: 32011D0057
Language: lv
Date: 2010-12-20 00:00:00
Title: 2011/57/ES: Padomes Lēmums ( 2010. gada 20. decembris ), ar ko groza Lēmumu 2010/320/ES, kas adresēts Grieķijai, lai pastiprinātu un paplašinātu fiskālo uzraudzību, un ar ko Grieķijai pieprasa veikt budžeta deficīta samazināšanas pasākumus, kurus uzskata par nepieciešamiem, lai novērstu pārmērīgu budžeta deficītu

29.1.2011   
            
            
               LV
            
            
               Eiropas Savienības Oficiālais Vēstnesis
            
            
               L 26/15
            
         PADOMES LĒMUMS
   (2010. gada 20. decembris),
   ar ko groza Lēmumu 2010/320/ES, kas adresēts Grieķijai, lai pastiprinātu un paplašinātu fiskālo uzraudzību, un ar ko Grieķijai pieprasa veikt budžeta deficīta samazināšanas pasākumus, kurus uzskata par nepieciešamiem, lai novērstu pārmērīgu budžeta deficītu
   (2011/57/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību (LESD) un jo īpaši tā 126. panta 9. punktu un 136. pantu,
   ņemot vērā Eiropas Komisijas ieteikumu,
   tā kā:
   
               (1)
            
            
               Saskaņā ar LESD 136. panta 1. punkta a) apakšpunktu attiecībā uz dalībvalstīm, kuru naudas vienība ir euro, var pieņemt īpašus pasākumus lai stiprinātu to budžeta disciplīnas koordināciju un uzraudzību.
            
         
               (2)
            
            
               LESD 126. pantā ir noteikts, ka dalībvalstīm ir jāizvairās no pārmērīga valsts budžeta deficīta, un šim nolūkam minētajā pantā ir izklāstīta pārmērīga budžeta deficīta novēršanas procedūra. Stabilitātes un izaugsmes pakts, kura korektīvajā daļā ir noteikta pārmērīga budžeta deficīta novēršanas procedūras īstenošana, kalpo par atbalstu valdības politikai, lai ātrāk atkal sasniegtu stabilu budžeta stāvokli, ņemot vērā ekonomisko situāciju.
            
         
               (3)
            
            
               Padome 2009. gada 27. aprīlī saskaņā ar Eiropas Kopienas dibināšanas līguma 104. panta 6. punktu nolēma, ka Grieķijā ir pārmērīgs budžeta deficīts.
            
         
               (4)
            
            
               Padome 2010. gada 10. maijā pieņēma Lēmumu 2010/320/ES (1) (turpmāk “lēmums”), kas adresēts Grieķijai, saskaņā ar LESD 126. panta 9. punktu un LESD 136. pantu, lai pastiprinātu un paplašinātu fiskālo uzraudzību, un ar ko Grieķijai pieprasa veikt budžeta deficīta samazināšanas pasākumus, kurus uzskata par nepieciešamiem, lai novērstu pārmērīga budžeta deficītu vēlākais līdz 2014. gadam. Padome noteica šādu deficīta novēršanas plānu: valdības budžeta deficīts 2010. gadā nepārsniedz EUR 18 508 miljonus, 2011. gadā – EUR 17 065 miljonus, 2012. gadā – EUR 14 916 miljonus, 2013. gadā – EUR 11 399 miljonus un 2014. gadā – EUR 6 385 miljonus.
            
         
               (5)
            
            
               Saskaņā ar prognozēm, kas bija pieejamas laikā, kad Padome pieņēma lēmumu, bija paredzēts, ka faktiskais IKP 2010. gadā samazināsies par 4 % un 2011. gadā par 2,5 %, bet ka pēc tam šis rādītājs uzlabosies, pieaugot par 1,1 % 2012. gadā un par 2,1 % 2013. un 2014. gadā. IKP deflators tika paredzēts 1,2 %, –0,5 %, 1,0 %, 0,7 % un 1,0 % attiecīgi no 2010. gada līdz 2014. gadam. Ņemot vērā ekonomikas attīstību, šajā laikā paredzams, ka faktiskais IKP 2010. gadā samazināsies par 4,25 % un 2011. gadā par 3 % un pēc tam uzlabosies, pieaugot 2012. gadā par 1,1 % un 2013. un 2014. gadā par 2,1 %. IKP deflatori tagad ir paredzēti 3,0 %, 1,5 %, 0,4 %, 0,8 % un 1,2 % attiecīgi no 2010. gada līdz 2014. gadam.
            
         
               (6)
            
            
               Padome 2010. gada 7. septembrī pieņēma Lēmumu 2010/486/ES (2), ar ko groza šo lēmumu.
            
         
               (7)
            
            
               
                  Eurostat2010. gada 15. novembrī apstiprināja Grieķijas valdības budžeta deficīta un parāda statistiku saskaņā ar Padomes Regulu (EK) Nr. 479/2009 (2009. gada 25. maijs) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (3). Šajā sakarā deficīta un parāda dati par 2006.–2009. gadu tika koriģēti augšup. Valdības budžeta deficīta attiecība pret IKP 2009. gadā tika pārskatīta no 13,6 % no IKP uz 15,4 % no IKP, bet parāda attiecība tika pārskatīta no 115,1 % no IKP uz 126,8 % no IKP.
            
         
               (8)
            
            
               Grieķija ir panākusi ievērojamu progresu pasākumu īstenošanā, kas pieprasīti lēmumā, tostarp valdības budžeta deficīta samazināšanā. Tomēr iepriekš minētā statistikas datu pārskatīšana kopā ar nepilnīgu ieņēmumu iekasēšanu un citām budžeta izpildes problēmām, ieskaitot veicamo maksājumu uzkrāšanos, nozīmē, ka valsts budžeta deficīta maksimālais apjoms 2010. gadam, visticamāk, tiks pārkāpts. Šī nepilnība būs pilnībā jākompensē 2011. gadā.
            
         
               (9)
            
            
               Grieķija 2010. gada 24. novembrī Padomei un Komisijai iesniedza ziņojumu, norādot politikas pasākumus, kas veikti, lai izpildītu lēmuma prasības. Komisija novērtēja ziņojumu un secināja, ka Grieķija apmierinoši pilda lēmuma prasības.
            
         
               (10)
            
            
               Ņemot vērā iepriekš izklāstītos apsvērumus, ir lietderīgi grozīt vairākus lēmuma aspektus, vienlaikus saglabājot to pašu termiņu pārmērīga budžeta deficīta novēršanai un valdības budžeta deficīta un valdības parāda pieauguma nominālā izteiksmē korekcijas attīstību,
            
         IR PIEŅĒMUSI ŠO LĒMUMU.
   1. pants
   Lēmumu 2010/320/ES groza šādi:
   
               1)
            
            
               1. panta 3. punkta otro teikumu aizstāj ar šādu teikumu:
               “Pamatojoties uz 2010. gada novembra IKP prognozēm, parāda attiecība pret IKP nepārsniedz 143 % 2010. gadā, 153 % 2011. gadā, 157 % 2012. gadā, 158 % 2013. gadā un 156 % 2014. gadā.”;
            
         
               2)
            
            
               lēmuma 2. panta 3. punkta b) apakšpunktu aizstāj ar šādu apakšpunktu:
               
                           “b)
                        
                        
                           īsteno tiesību aktus, lai nostiprinātu fiskālo sistēmu. Šim pasākumam būtu jo īpaši jāiekļauj vidēja termiņa fiskālās sistēmas izveide, obligātas ārkārtas rezerves izveide budžetā 5 % apmērā no kopējām valdības departamentu apropriācijām, izņemot algas, pensijas un procentu maksājumus, izdevumu stingrākas uzraudzības mehānismu izveide, kā arī parlamentam pakļauta budžeta biroja izveide;”;
                        
                     
         
               3)
            
            
               lēmuma 2. panta 3. punkta g) apakšpunktu svītro;
            
         
               4)
            
            
               lēmuma 2. panta 3. punkta k) apakšpunktu aizstāj ar šādu apakšpunktu:
               
                           “k)
                        
                        
                           labāk pārvalda valsts īpašumu, tādējādi laikposmā no 2011. gadam līdz 2013. gadam iekasējot vismaz EUR 7 miljardus, no kuriem vismaz EUR 1 miljardu iekasējot 2011. gadā, un ieņēmumus no aktīvu pārdošanas (nekustamā īpašuma un finanšu aktīvu) izmanto, lai samazinātu parādu, un tie nesamazina fiskālās konsolidācijas centienus ievērot budžeta deficīta maksimālo apjomu, kas noteikts 1. panta 2. punktā;”;
                        
                     
         
               5)
            
            
               lēmuma 2. panta 3. punkta m) apakšpunktu aizstāj ar šādu apakšpunktu:
               
                           “m)
                        
                        
                           izdod rīkojumu, kas pašvaldībām aizliedz radīt budžeta deficītu vismaz līdz 2014. gadam; samazina transfertus pašvaldībām atbilstoši plānotajiem ietaupījumiem un pilnvaru nodošanai;”;
                        
                     
         
               6)
            
            
               lēmuma 2. panta 3. punkta o) apakšpunktu aizstāj ar šādu apakšpunktu:
               
                           “o)
                        
                        
                           īsteno vienotu elektronisko recepšu sistēmu; publicē tirgū esošo zāļu cenu pilnu sarakstu; piemēro nekompensējamo zāļu sarakstu un bezrecepšu zāļu sarakstu; publicē jaunu kompensējamo zāļu sarakstu, izmantojot jauno cenu norāžu sistēmu; no elektroniskajām receptēm un svītrkodu skenēšanas iegūto informāciju izmanto, lai saņemtu atlaides no farmācijas uzņēmumiem; ievieš uzraudzības mehānismu, kas ļauj katru mēnesi novērtēt izdevumus par zālēm; ievieš pacienta līdzdalības maksājumu EUR 5 apmērā parastiem ambulatoriem pakalpojumiem un līdzdalības maksājumus attiecina uz nepamatotas vizītes pieteikumiem ārkārtas dienestiem; publicē revidētus slimnīcu un veselības centru grāmatvedības pārskatus; un izveido veselības politikas ekspertu neatkarīgu darba grupu, kuras uzdevums ir līdz 2011. gada maija beigām sagatavot sīku ziņojumu par kopējo veselības aprūpes sistēmas reformu, lai uzlabotu veselības aprūpes sistēmas efektivitāti un lietderību;”;
                        
                     
         
               7)
            
            
               lēmuma 2. panta 3. punkta p) apakšpunktu svītro;
            
         
               8)
            
            
               lēmuma 2. panta 3. punktam pievieno šādus apakšpunktus:
               
                           “q)
                        
                        
                           samazina darbības izdevumus vēl vismaz par 5 %, kas ļauj ietaupīt vismaz EUR 100 miljonus;
                        
                     
                           r)
                        
                        
                           turpina samazināt transfertus, kas valdībai kopumā ļauj ietaupīt vismaz EUR 100 miljonus. Saņēmējas valsts struktūras vienlaikus nodrošina izdevumu samazināšanu, lai novērstu kavēto maksājumu uzkrāšanos;
                        
                     
                           s)
                        
                        
                           no 2011. gada janvāra, piešķirot ģimenes pabalstus, veic materiālā stāvokļa pārbaudes, kas ļauj ietaupīt vismaz EUR 150 miljonus (atskaitot attiecīgās administratīvās izmaksas);
                        
                     
                           t)
                        
                        
                           militārā aprīkojuma iepirkumu (piegādes) samazina vismaz par EUR 500 miljoniem salīdzinājumā ar faktisko 2010. gada līmeni;
                        
                     
                           u)
                        
                        
                           samazina sociālās nodrošināšanas fondu izdevumus par zālēm par EUR 900 miljoniem, papildus samazinot zāļu cenas un izmantojot jaunās iepirkuma procedūras, kā arī slimnīcu izdevumus par zālēm (tai skaitā arī izdevumus par iekārtām) vismaz par EUR 350 miljoniem;
                        
                     
                           v)
                        
                        
                           maina vadību, cenu noteikšanu un algas valsts uzņēmumos, kas ļauj ietaupīt vismaz EUR 800 miljonus;
                        
                     
                           w)
                        
                        
                           pēc 2011. gada 15. oktobra izlīdzina nodokļus mazutam un dīzeļdegvielai, lai novērstu krāpšanu un 2011. gadā iekasētu vismaz EUR 400 miljonus, atskaitot īpašus pasākumus mazāk turīgo iedzīvotāju slāņu aizsardzībai;
                        
                     
                           x)
                        
                        
                           palielina samazinātās PVN likmes no 5,5 uz 6,5 % un no 11 uz 13 %, iekasējot vismaz EUR 880 miljonus, un samazina piemērojamo PVN likmi zālēm un viesnīcu pakalpojumiem no 11 uz 6,5 %, šā pasākuma izmaksām nepārsniedzot EUR 250 miljonus, atskaitot sociālās nodrošināšanas fondu un slimnīcu ietaupījumus no zemākas PVN likmes zālēm;
                        
                     
                           y)
                        
                        
                           pastiprina cīņu pret degvielas kontrabandu (vismaz EUR 190 miljoni);
                        
                     
                           z)
                        
                        
                           palielina tiesvedības nodevas (vismaz EUR 100 miljoni);
                        
                     
                           aa)
                        
                        
                           īsteno rīcības plānu, lai paātrinātu nodokļu parādu iekasēšanu (vismaz EUR 200 miljoni);
                        
                     
                           bb)
                        
                        
                           paātrina nodokļu sodu iekasēšanu (vismaz EUR 400 miljoni);
                        
                     
                           cc)
                        
                        
                           iekasē ieņēmumus, ko rada jaunā nodokļu strīdu un tiesvedības sistēma (vismaz EUR 300 miljoni);
                        
                     
                           dd)
                        
                        
                           iekasē ieņēmumus no tādu telekomunikāciju licenču pagarināšanas, kuru derīguma termiņš drīz beigsies (vismaz EUR 350 miljoni);
                        
                     
                           ee)
                        
                        
                           iekasē ieņēmumus no koncesijām (vismaz EUR 250 miljoni);
                        
                     
                           ff)
                        
                        
                           izstrādā Atēnu transporta tīkla (OASA) pārstrukturēšanas plānu. Plāna mērķis ir samazināt uzņēmuma darbības zaudējumus un padarīt to ekonomiski dzīvotspējīgu. Plānā ietverti uzņēmuma darbības izdevumu samazinājumi un tarifu paaugstināšana. Nepieciešamās darbības jāīsteno līdz 2011. gada martam;
                        
                     
                           gg)
                        
                        
                           pieņem tiesību aktu, kas ierobežo darbā pieņemšanu visā vispārējās valdības sektorā līdz attiecībai, kas nav lielāka par vienu pieņemtu darbinieku pret pieciem, kas aiziet pensijā vai tiek atlaisti, bez izņēmumiem pa nozarēm un ieskaitot darbiniekus, kas pārstrukturēšanas ietvaros pārcelti no valsts uzņēmumiem uz valsts struktūrām;
                        
                     
                           hh)
                        
                        
                           pieņem tiesību aktus, lai stiprinātu darba tirgu un noteiktu, ka: bez nepamatotiem ierobežojumiem uzņēmuma līgumi ir noteicošie attiecībā uz sektora un nozares līgumiem; uz uzņēmuma kolektīviem līgumiem neattiecina noteikumus par uzņēmumu minimālo lielumu; ir aizliegta sektora un nozares līgumu attiecināšana uz pusēm, kas nav pārstāvētas pārrunās; tiek pagarināts pārbaudes termiņš jauniem darba līgumiem; tiek atcelti termiņu ierobežojumi pagaidu darba aģentūru izmantošanai; tiek likvidēti šķēršļi līgumu uz noteiktu laiku noslēgšanas plašākai piemērošanai; tiek atcelts noteikums, kas nosaka lielāku darba stundas samaksu nepilna laika darbiniekiem, un tiek atļauta elastīgāka darba laika organizācija, tostarp nepilna laika maiņu darbs.”;
                        
                     
         
               9)
            
            
               lēmuma 2. panta 4. punkta a) apakšpunktu svītro;
            
         
               10)
            
            
               lēmuma 2. panta 4. punktam pievieno šādus apakšpunktus:
               
                           “c)
                        
                        
                           apmaksā iepriekšējos gados uzkrātos kavētos maksājumus;
                        
                     
                           d)
                        
                        
                           daudzgadu strukturālās fiskālās konsolidācijas plānā ietver pasākumus ar vismaz 5 % no IKP, tādējādi nodrošinot deficīta mērķus līdz 2014. gadam;
                        
                     
                           e)
                        
                        
                           izstrādā plānu pret nodokļu nemaksāšanu, kurā ietver kvantitatīvus izpildes rādītājus, lai ieņēmumu administrācija būtu atbildīga; pieņem tiesību aktus, ar ko vienkāršo nodokļu strīdu izskatīšanu iestādē un to pārsūdzību tiesā un pieņem nepieciešamos tiesību aktus un procedūras, lai labāk risinātu nodokļu administrācijas amatpersonu pārkāpumu, korupcijas un slikto rezultātu problēmas, ietverot saukšanu pie atbildības pienākumu nepildīšanas gadījumos;
                        
                     
                           f)
                        
                        
                           sīki izstrādā rīcības plānu ar grafiku, lai pabeigtu un īstenotu vienkāršoto atalgojuma sistēmu;
                        
                     
                           g)
                        
                        
                           uzlabo slimnīcu uzskaites un norēķinu sistēmas šādi: pabeidz divkāršā ieraksta uzkrājumu principa grāmatvedības sistēmu ieviešanu visās slimnīcās; izmanto vienotu kodēšanas sistēmu un kopīgu medicīniskā aprīkojuma reģistru; medicīniskā aprīkojuma krājumu un plūsmu visās slimnīcās aprēķina, izmantojot vienotu medicīniskā aprīkojuma kodēšanas sistēmu; pacientu līdzdalības maksājumus iekasē visās valsts veselības aprūpes sistēmas iestādēs; savlaicīgi piestāda rēķinu par ārstēšanu (ne vēlāk kā divu mēnešu laikposmā) Grieķijas sociālās nodrošināšanas fondiem, citu dalībvalstu un privātiem veselības apdrošinātājiem un nodrošina, ka vismaz 50 % zāļu apjoma, ko izmanto valsts slimnīcās, līdz 2011. gada beigām ir ģenēriskās zāles un zāles, kam beidzies patenta darbības laiks, nosakot, ka visas valsts slimnīcas obligāti iepērk farmaceitiskos produktus pēc to aktīvās vielas;
                        
                     
                           h)
                        
                        
                           lai cīnītos pret izšķērdību un nesaimniecisku darbību valsts uzņēmumos un lai iegūtu fiskālos ietaupījumus vismaz EUR 800 miljonus, Grieķijai līdz 2011. gada februāra beigām jāpieņem tiesību akts, ar kuru: samazina pamatatlīdzību valsts uzņēmumos vismaz par 10 % uzņēmuma līmenī; ierobežo papildu atlīdzību līdz 10 % no pamatatlīdzības; nosaka bruto izpeļņas maksimālo apjomu EUR 4 000 mēnesī (12 maksājumi gadā); palielina pilsētas transporta tarifus vismaz par 30 %; palielina citus tarifus; nosaka pasākumus, ar ko samazina valsts uzņēmumu darbības izdevumus par 15 līdz 25 %; un pieņem tiesību aktu par OASA pārstrukturēšanu līdz 2011. gada martam;
                        
                     
                           i)
                        
                        
                           rada jaunu tiesisko regulējumu, lai veicinātu reģionālo lidostu koncesijas līgumu noslēgšanu;
                        
                     
                           j)
                        
                        
                           izveido neatkarīgu darba grupu izglītības politikas jomā, kuras mērķis ir palielināt valsts izglītības sistēmas (pamatskolas, vidusskolas un augstākās izglītības) efektivitāti un panākt efektīvāku resursu izmantošanu;
                        
                     
                           k)
                        
                        
                           pieņem likumu, ar kuru ievieš Vienoto publiskā iepirkuma iestādi saskaņā ar rīcības plānu.”;
                        
                     
         
               11)
            
            
               lēmuma 2. panta 5. punkta b) apakšpunktu aizstāj ar šādu apakšpunktu:
               
                           “b)
                        
                        
                           novērtē centrālās administrācijas neatkarīgās funkcionālās pārskatīšanas pirmā posma rezultātus, tostarp rīcības politikas ieteikumus, un pabeidz pārskatīt esošās sociālās programmas;”;
                        
                     
         
               12)
            
            
               2. panta 5. punkta d) apakšpunktā vārdus “no 2010. gada līdz 2060. gadam” aizstāj ar vārdiem “no 2009. gada līdz 2060. gadam”;
            
         
               13)
            
            
               lēmuma 2. panta 5. punktam pievieno šādu apakšpunktu:
               
                           “h)
                        
                        
                           turpina sekmēt ģenērisko zāļu izmantošanu, paredzot obligātu elektronisko recepti, ņemot vērā aktīvo vielu.”;
                        
                     
         
               14)
            
            
               lēmuma 2. panta 6. punkta a) apakšpunktu aizstāj ar šādu apakšpunktu:
               
                           “a)
                        
                        
                           budžeta projektā 2012. gadam iekļauj fiskālās konsolidācijas pasākumus, kuri veido vismaz 2,2 % no IKP. Budžetā jo īpaši iekļauj šādus pasākumus (vai īpašos gadījumos – pasākumus, kuru mērķis ir gūt salīdzināmus ietaupījumus): vēl vairāk paplašina PVN bāzi, precēm un pakalpojumiem piemērojot nevis pazemināto likmi, bet gan parasto likmi (tādējādi iegūstot papildus EUR 300 miljonus), vēl vairāk samazina valsts sektorā strādājošo skaitu papildus noteikumam par viena jauna darbinieka pieņemšanu piecu pensionējušos personu vietā (tādējādi ietaupot vismaz EUR 600 miljonus), ievieš akcīzes nodokli nealkoholiskiem dzērieniem (kopsummā vismaz par EUR 300 miljoniem), paaugstina nekustamā īpašuma nodokli, atjauninot aktīvu vērtību (tādējādi gūstot vismaz EUR 200 miljonu lielus papildu ieņēmumus), pārstrukturizē teritoriālās valdības iestādes (tādējādi ietaupot vismaz EUR 500 miljonus), iesaldē nominālās pensijas, efektīvāk iekasē uz aprēķinu pamata noteiktus nodokļus, ko piemēro pašnodarbinātām personām (tādējādi iegūstot vismaz EUR 100 miljonus), samazina pārskaitījumus valsts uzņēmumiem pēc to pārstrukturēšanas (vismaz par EUR 800 miljoniem), ievieš no materiālā stāvokļa atkarīgus bezdarba pabalstus (tādējādi ietaupot EUR 500 miljonus), iekasē lielākus ieņēmumus no azartspēļu licencēšanas (vismaz EUR 225 miljonus no licenču pārdošanas un EUR 400 miljonus no honorāriem);”;
                        
                     
         
               15)
            
            
               lēmuma 2. panta 7. punkta c) apakšpunktu svītro;
            
         
               16)
            
            
               lēmuma 2. panta 7. punktam pievieno šādus apakšpunktus:
               
                           “d)
                        
                        
                           slimnīcas izmanto uz konkrētiem gadījumiem pamatotu izmaksu aprēķina sistēmu, ko budžeta mērķiem izmanto no 2013. gada;
                        
                     
                           e)
                        
                        
                           pieņem tiesību aktus, lai īstenotu valsts pārvaldes centrālā līmeņa funkcionālās pārskatīšanas pirmā posma darbības ieteikumus un pilnībā pārskata esošās sociālās programmas;
                        
                     
                           f)
                        
                        
                           Vienotā publiskā iepirkuma iestāde uzsāk savu darbību ar nepieciešamajiem resursiem, lai īstenotu savas pilnvaras, mērķus, kompetences un tiesības, kā noteikts rīcības plānā.”
                        
                     
         2. pants
   Šis lēmums stājas spēkā tā paziņošanas dienā.
   3. pants
   Šis lēmums ir adresēts Grieķijas Republikai.
   
      Briselē, 2010. gada 20. decembrī
      
         
            Padomes vārdā –
         
            priekšsēdētājs
         
         MATOLCSY Gy.
      
   
   
      (1)  OV L 145, 11.6.2010., 6. lpp.
   
      (2)  OV L 241, 14.9.2010., 12. lpp.
   
      (3)  OV L 145, 10.6.2009., 1. lpp.